b'\n_START_ARTICLE_\nEmiliano Brembilla\n_START_SECTION_\nUran alku ja nousu Euroopan junioriuinnin huipulle\n_START_PARAGRAPH_\nBrembilla aloitti uinnin harrastuksena nuorena ja olikin jo alusta saakka hyvin lahjakas. Uintimaailman tietoisuuteen h\xc3\xa4n nousi 15-vuotiaana voittamalla junioreiden pitk\xc3\xa4n radan Euroopan mestaruudet 1500 metrin vapaauinnista ja 4\xc2\xa0\xc3\x97\xc2\xa0200\xc2\xa0metrin vapaauintiviestist\xc3\xa4 sek\xc3\xa4 hopean 400 metrin vapaauinnissa T\xc5\xa1ekin Pardubicess\xc3\xa4. Seuraavana vuonna h\xc3\xa4n jatkoi menestyst\xc3\xa4\xc3\xa4n samoissa kilpailuissa Sveitsin Genevess\xc3\xa4, nyt tuloksena hopea ja pronssi.\n_START_SECTION_\nL\xc3\xa4pimurto maailman huipulle\n_START_PARAGRAPH_\nBrembilla hallitsi kev\xc3\xa4\xc3\xa4ll\xc3\xa4 1996 Italian vapaauintia; maan mestaruuskilpailuissa h\xc3\xa4n voitti 200, 400 sek\xc3\xa4 1500 metrin vapaauinnit. N\xc3\xa4ytt\xc3\xb6jens\xc3\xa4 siivitt\xc3\xa4m\xc3\xa4n\xc3\xa4 h\xc3\xa4net valittiin edustamaan Italiaa kes\xc3\xa4olympialaisiin 1996 Yhdysvaltain Atlantaan. Siell\xc3\xa4 17-vuotias Brembilla sijoittui nelj\xc3\xa4nnelle sijalle sek\xc3\xa4 400 ett\xc3\xa4 1500 metrin vapaauinneissa. H\xc3\xa4n j\xc3\xa4i 400 metrin vapaauinnista pronssista vain 48 sekunnin sadasosaa, 1500 metrill\xc3\xa4 eroa pronssiin oli kuitenkin yli kuusi sekuntia. Joulukuussa 1996 h\xc3\xa4n kauhoi lyhyell\xc3\xa4 radalla 400 metrin vapaauinnin Euroopan mestaruuteen Saksan Rostockissa j\xc3\xa4rjestetyiss\xc3\xa4 lyhyen radan EM-kilpailuissa. Brembilla oli matkalla ylivoimainen: h\xc3\xa4n voitti toiseksi tulleen Saksan Stefan Pohlin yli kolmella sekunnilla. _NEWLINE_Kev\xc3\xa4ttalvella 1997 Brembilla sijoittui lyhyen radan maailmancupin kokonaiskilpailussa kolmanneksi. H\xc3\xa4n hallitsi j\xc3\xa4lleen Italian mestaruuskilpailuissa vapaauintimatkoja: kev\xc3\xa4\xc3\xa4n pitk\xc3\xa4n radan mestaruuskilpailuissa kaksi kultaa ja syksyll\xc3\xa4 lyhyell\xc3\xa4 radalla kolme kultaa. Elokuussa Espanjan Sevillassa j\xc3\xa4rjestetyiss\xc3\xa4 pitk\xc3\xa4n radan EM-kilpailuissa Brembilla voitti ylivoimaiseen tyyliin 400 sek\xc3\xa4 1500 metrin vapaauinnit; 400 metrill\xc3\xa4 toiseksi sijoittunut Brembillan maanmies Massimiliano Rosolino j\xc3\xa4i h\xc3\xa4nest\xc3\xa4 l\xc3\xa4hes kolme sekuntia, 1500 metrill\xc3\xa4 toiseksi sijoittunut ukrainalainen Ihor Snytko j\xc3\xa4i Brembillan taakse yli yhdeks\xc3\xa4n sekunnin turvin. Samoissa kilpailuissa h\xc3\xa4n sijoittui lis\xc3\xa4ksi nelj\xc3\xa4nneksi 4\xc2\xa0\xc3\x97\xc2\xa0200\xc2\xa0metrin vapaauintiviestiss\xc3\xa4. Kilpailuiden j\xc3\xa4lkeen Brembilla kertoi uutistoimisto Reutersille seuraavaa:_NEWLINE_\xc2\xbbKaksi kultaa Euroopan mestaruuskilpailuissa ei ollut minulle edes unelma. En ikin\xc3\xa4 uskonut, ett\xc3\xa4 pystyisin siihen.\xc2\xbb _NEWLINE_ _NEWLINE_Brembilla valittiin Euroopan vuoden miesuimariksi 1997 arvovaltaisen Swimming World Magazine-lehden \xc3\xa4\xc3\xa4nestyksess\xc3\xa4.\n_START_SECTION_\nVuodet 1998\xe2\x80\x932000 \xe2\x80\x93 kohti Sydney\xc3\xa4\n_START_PARAGRAPH_\nBrembilla l\xc3\xa4hti pitk\xc3\xa4n radan MM-kilpailuihin Australian Perthiin hyvin valmistatautuneena, suunnitelmanaan uida 400 ja 1500 metrin vapaauinnit. H\xc3\xa4n l\xc3\xa4p\xc3\xa4isi alkuer\xc3\xa4t helposti ja selvityi kummallakin matkalla loppukilpailuun. H\xc3\xa4n ui 1500 metrin finaalissa hyvin uimalla ajan 15.00,59, mik\xc3\xa4 j\xc3\xa4i h\xc3\xa4nen Sevillassa uimasta enn\xc3\xa4tyksest\xc3\xa4\xc3\xa4n vain muutaman sekunnin. H\xc3\xa4n voittikin 1990-luvun alussa matkaa yhdess\xc3\xa4 maanmiehens\xc3\xa4 Kieren Perkinsin kanssa hallinneen australialaisen Daniel Kowalskin, mutta ei pystynyt est\xc3\xa4m\xc3\xa4\xc3\xa4n matkan tulevan ME-miehen Grant Hackettin voittokulkua. Brembilla j\xc3\xa4tettiin 400 metrin finaalissa nelj\xc3\xa4nneksi, sill\xc3\xa4 h\xc3\xa4nen edelleen kiilasivat australialaiset Ian Thorpe ja Hackett sek\xc3\xa4 britti Paul Palmer. Joulukuussa Yhdistyneen kuningaskunnan Sheffieldiss\xc3\xa4 j\xc3\xa4rjestetyiss\xc3\xa4 lyhyen radan EM-kilpailuissa Brembilla uusi 400 metrin vapaauinnin kultansa uimalla uuden Euroopan enn\xc3\xa4tysajan 3.40,45. H\xc3\xa4n saavutti my\xc3\xb6s pronssia 1500 metrin vapaauinnista kyseisiss\xc3\xa4 kilpailuissa._NEWLINE_Vuoden 1999 ja kev\xc3\xa4ttalven 2000 Brembilla t\xc3\xa4ht\xc3\xa4si harjoittelullaan Sydneyn kes\xc3\xa4olympialaisiin 2000. Vuonna 1999 h\xc3\xa4n sijoittui nelj\xc3\xa4nneksi 400 metrin vapaauinnissa lyhyen radan MM-kilpailuissa Kiinan Hongkongissa. Samana vuonna h\xc3\xa4n osallistui lis\xc3\xa4ksi pitk\xc3\xa4n radan EM-kilpailuihin Turkin Istanbulissa, josta tuloksena oli hopeaa 400 metrin vapaauinnista._NEWLINE_Vuonna 2000 Brembilla osallistui hein\xc3\xa4kuussa j\xc3\xa4rjestettyihin pitk\xc3\xa4n radan EM-kilpailuihin, jotka olivat poikkeuksellisesti vuosi edellisten j\xc3\xa4lkeen, sill\xc3\xa4 Euroopan uimaliitto LEN halusi muuttaa kilpailuiden paikkaa parillisille vuosille. Seuraavina vuosina kilpailut j\xc3\xa4rjestettiin taas joka toinen vuosi._NEWLINE_Kilpailut j\xc3\xa4rjestettiin Helsingin M\xc3\xa4kel\xc3\xa4nrinteen uintikeskuksessa, ja ne toimivat hyv\xc3\xa4n\xc3\xa4 kenraaliharjoituksena lokakuussa alkaneille olympialaisille. Brembillan tuomisina kilpailuista oli loistava mitalisaalis: kullat 400 metrin vapaauinnista sek\xc3\xa4 4\xc2\xa0\xc3\x97\xc2\xa0200\xc2\xa0m vapaauintiviestist\xc3\xa4, sek\xc3\xa4 hopea 1500 metrin vapaauinnista. Kilpailuiden j\xc3\xa4lkeen, 25. hein\xc3\xa4kuuta 2000 Italian presidentti Carlo Azeglio Ciampi valitsi h\xc3\xa4net tasavallan ritarikunnan j\xc3\xa4seneksi palkintona saavutuksistaan.\n_START_SECTION_\nSydneyn olympialaiset 2000 ja sadasosan tappio\n_START_PARAGRAPH_\nSydneyn kes\xc3\xa4olympialaisiin 2000 Brembilla l\xc3\xa4hti yhten\xc3\xa4 mitalisuosikeista 400 metrin vapaauintiin. H\xc3\xa4n selviytyikin matkalla helposti loppukilpailuun. Finaalissa Brembilla koki kuitenkin karvaan pettymyksen, sill\xc3\xa4 h\xc3\xa4n j\xc3\xa4i nelj\xc3\xa4nneksi pienimm\xc3\xa4ll\xc3\xa4 mahdollisella marginaalilla; yhdysvaltalainen pronssimitalisti Klete Keller voitti h\xc3\xa4net yhdell\xc3\xa4 sadasosalla. Brembillan edelle sijoittuivat my\xc3\xb6s h\xc3\xa4nen tutut kilpakumppaninsa Thorpe ja Rosolino. Italian joukkueen tuomisina 4\xc2\xa0\xc3\x97\xc2\xa0200\xc2\xa0m vapaauintiviestist\xc3\xa4 oli my\xc3\xb6s nelj\xc3\xa4s sija; eroa pronssijoukkue Alankomaihin vaivaiset 21 sadasosaa.\n_START_SECTION_\nMenestyksen vuodet 2001\xe2\x80\x932002\n_START_PARAGRAPH_\nVuonna 2001 Brembilla osallistui pitk\xc3\xa4n radan MM-kilpailuihin Japanin Fukuokassa. Siell\xc3\xa4 h\xc3\xa4n voitti MM-hopeaa 4\xc2\xa0\xc3\x97\xc2\xa0200\xc2\xa0metrin vapaauintiviestist\xc3\xa4 yhdess\xc3\xa4 Rosolinon, Andrea Beccarin sek\xc3\xa4 Matteo Pelliciarin kanssa. 400 metrin vapaauinnista tuloksena oli pronssi, Thorpen ja Hackettin j\xc3\xa4lkeen._NEWLINE_Lyhyen radan EM-kilpailuista 2001 Belgian Antwerpenist\xc3\xa4 Brembilla voitti j\xc3\xa4lleen Euroopan mestaruuden 400 metrin vapaauinnissa._NEWLINE_Vuosi 2002 oli Brembillalle todellinen menestysvuosi. Kes\xc3\xa4n pitk\xc3\xa4n radan EM-kilpailuista Saksan Berliinist\xc3\xa4 kotiintuomisina h\xc3\xa4nell\xc3\xa4 oli 400 metrin vapaauinnin sek\xc3\xa4 4\xc2\xa0\xc3\x97\xc2\xa0200\xc2\xa0m vapaauintiviestin kullat sek\xc3\xa4 200 metrin vapaauinnin hopea. Joulukuussa j\xc3\xa4rjestetyiss\xc3\xa4 lyhyen radan EM-kilpailuissa Riesassa Brembilla oli ykk\xc3\xb6nen 200 sek\xc3\xa4 400 metrin vapaauinneissa._NEWLINE_Vuonna 2003 Brembilla osallistui kolmansiin pitk\xc3\xa4n radan MM-kilpailuihinsa. H\xc3\xa4n sijoittui nelj\xc3\xa4nneksi 4\xc2\xa0\xc3\x97\xc2\xa0200\xc2\xa0m vapaauintiviestiss\xc3\xa4 yhdess\xc3\xa4 muun joukkueen kanssa.\n_START_SECTION_\nVihdoin olympiamitalistiksi\n_START_PARAGRAPH_\nAteenan kes\xc3\xa4olympialaisiin 2004 Brembilla l\xc3\xa4hti hakemaan olympiamitalia uransa kruunuksi. Valmistautuminen kilpailuihin sujui hyvin, sill\xc3\xa4 Brembilla voitti Madridissa j\xc3\xa4rjestetyiss\xc3\xa4 pitk\xc3\xa4n radan EM-kilpailuissa nelj\xc3\xa4nnen pitk\xc3\xa4n radan Euroopan mestaruutensa 400 metrin vapaauinnissa ja kolmannen mestaruutensa 4\xc2\xa0\xc3\x97\xc2\xa0200\xc2\xa0metrin vapaauintiviestist\xc3\xa4._NEWLINE_Ateenassa Brembillan unelma olympiamitalista toteutui vihdoin; Italian miesten 4\xc2\xa0\xc3\x97\xc2\xa0200\xc2\xa0metrin vapaauintiviestijoukkue Brembilla\xe2\x80\x93Simone Cercato\xe2\x80\x93Filippo Magnini\xe2\x80\x93Massimiliano Rosolino voitti olympiapronssia Yhdysvaltojen sek\xc3\xa4 Australian joukkueiden j\xc3\xa4lkeen. Italian joukkueen aika oli 7.11,83; voittajajoukkue Yhdysvallat oli Italiaa reilut nelj\xc3\xa4 sekuntia nopeampi. Henkil\xc3\xb6kohtaisten matkojen puolella Brembilla sijoittui 200 metrin vapaauinnissa kahdeksanneksi ja 400 metrin vapaauinnissa yhdenneksitoista.\n_START_SECTION_\nKohti Pekingi\xc3\xa4\n_START_PARAGRAPH_\nAteenan olympialaisten j\xc3\xa4lkeen Brembilla osallistui vuonna 2005 pitk\xc3\xa4n radan MM-kilpailuihin Kanadan Montr\xc3\xa9alissa. H\xc3\xa4n osallistui kilpailuissa 400 sek\xc3\xa4 200 metrin vapaauinteihin. 400 metrin alkueriss\xc3\xa4 Brembilla oli yhdeks\xc3\xa4s ja oli n\xc3\xa4in ensimm\xc3\xa4inen, joka karsiutui loppukilpailusta. 200 metrill\xc3\xa4 Brembilla selvityi alkuerien ja v\xc3\xa4lierien kautta loppukilpailuun, jossa h\xc3\xa4n sijoittui toiseksi viimeiseksi eli seitsem\xc3\xa4nneksi. Saman vuoden joulukuussa Brembilla osallistui Triestess\xc3\xa4 j\xc3\xa4rjestettyihin lyhyen radan EM-kilpailuihin. Siell\xc3\xa4 h\xc3\xa4n sijoittui 400 metrin vapaauinnissa seitsem\xc3\xa4nneksi sek\xc3\xa4 200 metrin vapaauinnissa kolmanneksitoista._NEWLINE_Budapestissa hein\xc3\xa4kuussa 2006 j\xc3\xa4rjestetyiss\xc3\xa4 pitk\xc3\xa4n radan EM-kilpailuissa Brembilla sijoittui 400 metrin vapaauinnissa kolmanneksitoista. Brembilla ui my\xc3\xb6s Italian 4\xc2\xa0\xc3\x97\xc2\xa0200\xc2\xa0metrin vapaauintiviestijoukkueessa alkueriss\xc3\xa4, mutta joukkuetta uusittiin loppukilpailuun ja Brembilla putosi siit\xc3\xa4. Finaalissa Italian joukkue otti kultaa ennen Isoa-Britanniaa ja Kreikkaa._NEWLINE_Vuonna 2007 Brembilla vietti hiljaiseloa kansainv\xc3\xa4lisist\xc3\xa4 kilpailuista, eik\xc3\xa4 h\xc3\xa4n kilpaillut kotimaassansakaan kuin muutaman kerran. T\xc3\xa4m\xc3\xa4 johtui h\xc3\xa4nelle tehdyst\xc3\xa4 kirurgisesta operaatiosta. Huhut uran lopettamisesta kuitenkin kariutuivat, kun Brembilla kertoi 23. hein\xc3\xa4kuuta 2007 jatkavansa uraansa Pekingin kes\xc3\xa4olympialaisiin 2008 saakka,_NEWLINE_Brembilla valittiin Italian joukkueeseen vuoden 2008 pitk\xc3\xa4n radan EM-kilpailuihin, jotka j\xc3\xa4rjestettiin Eindhovenissa, Alankomaissa 13.-24. maaliskuuta. Eindhovenissa Brembilla osallistui 200 metrin vapaauintiin. H\xc3\xa4n selvitti tiens\xc3\xa4 melko helposti finaaliin, sill\xc3\xa4 h\xc3\xa4n oli alkuerien nelj\xc3\xa4s ja v\xc3\xa4lieriss\xc3\xa4 lupaavasti toinen, Saksan Paul Biedermannin j\xc3\xa4lkeen. Loppukilpailussa Brembilla sijoittui kuudenneksi, h\xc3\xa4viten pronssia voittaneelle Rosolinolle vain 89 sadasosaa. Brembilla kuitenkin sai n\xc3\xa4ist\xc3\xa4 kilpailuista mitalin, sill\xc3\xa4 4\xc2\xa0\xc3\x97\xc2\xa0200\xc2\xa0metrin vapaauintiviestiss\xc3\xa4 Italia voitti joukkueella Brembilla\xe2\x80\x93Rosolino\xe2\x80\x93Nicola Cassio\xe2\x80\x93Magnini. T\xc3\xa4m\xc3\xa4 mestaruus oli Brembillalle jo nelj\xc3\xa4s kyseisell\xc3\xa4 matkalla._NEWLINE_Huhtikuussa 2008 Brembilla osallistui Ison-Britannian Manchesteriss\xc3\xa4 j\xc3\xa4rjestettyihin lyhyen radan MM-kilpailuihin. Siell\xc3\xa4 h\xc3\xa4n voitti MM-pronssia 4\xc2\xa0\xc3\x97\xc2\xa0200\xc2\xa0metrin vapaauintiviestiss\xc3\xa4, yhdess\xc3\xa4 saman joukkueen kanssa, joka oli kuukautta aikaisemmin voittnut Eindhoveniss\xc3\xa4. Heid\xc3\xa4n aikansa 6.58,39 oli uusi Italian enn\xc3\xa4tys. Mitali oli my\xc3\xb6s Brembillan ensimm\xc3\xa4inen lyhyen radan MM-kilpailuissa. Henkil\xc3\xb6kohtaisten matkojen puolella Brembilla osallistui 400 metrin vapaauintiin, jossa h\xc3\xa4n sijoittui loppukilpailun kuudenneksi._NEWLINE_Italian uimaliiton Finin presidentti Paolo Barelli ilmoitti 15. kes\xc3\xa4kuuta 2008, ett\xc3\xa4 Brembilla on niiden 34 italialaisuimarin joukossa, jotka on valittu edustamaan maataan Pekingin olympialaisiin.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nBrembilla asuu Chignolo d\'Isolassa yhdess\xc3\xa4 kihlattunsa Valentinan kanssa, "Brembon" harrastuksiin kuuluvat muun muassa jalkapallon pelaaminen, lukeminen sek\xc3\xa4 musiikki. H\xc3\xa4n on horoskoopiltaan jousimies.'